ΓΡΑΠΤΗ ΕΡΩΤΗΣΗ E-3409/96 υποβολή: Anita Pollack (PSE) προς την Επιτροπή (5 Δεκεμβρίου 1996)

Θέμα: Πρόγραμμα Phare

Θα μπορούσε η Επιτροπή να παράσχει λεπτομερή στοιχεία για τα προγράμματα που λειτουργούν σήμερα στον τομέα του περιβάλλοντος με βοήθεια της Κοινότητας και στο πλαίσιο του προγράμματος Phare, καθώς και για τα προγράμματα εκείνα που αναμένεται να χρηματοδοτηθούν κατά το 1996;

Απάντηση του κ. Van den Broek, εξ ονόματος της Επιτροπής (8 Ιανουαρίου 1997)

Μετά από μείωση της χρηματοδότησης για τον περιβαλλοντολογικό τομέα από το κονδύλιο του προϋπολογισμού Β7-500 (Phare) το 1992 και το 1993, οι επιδοτήσεις στον τομέα αυξήθηκαν το 1994 και το 1995 περίπου κατά 8% επί του συνολικού προϋπολογισμού. Η τάση αυτή συνεχίστηκε το 1996 και ενδέχεται να συνεχιστεί στο άμεσο μέλλον. Τα ενδεικτικά προγράμματα τα τελευταία χρόνια δείχνουν ποσοστό ύψους 8%.

Από το ποσό αυτό εξαιρούνται τα σημαντικά περιβαλλοντολογικά στοιχεία που περιλαμβάνονται σε άλλα τομεακά προγράμματα όπως η ενέργεια, καθώς και το υψηλό ποσοστό χρηματοδότησης για το περιβάλλον βάσει του διασυνοριακού προγράμματος συνεργασίας από το κονδύλιο του προϋπολογισμού Β7-502. Η διασυνοριακή συνεργασία συνεχίζει την παροχή σημαντικών ποσών στην περιφερειακή συνεργασία στον τομέα της υποδομής και του περιβάλλοντος. Ο σημερινός προγραμματισμός από αυτό το κονδύλιο του προϋπολογισμού Β7-502 δείχνει ποσοστό ύψους 41% που δεσμεύεται για τον τομέα του περιβάλλοντος για την περίοδο 1996-1999.

Τα κονδύλια του προϋπολογισμού Β7-500 και Β7-502 μαζί φθάνουν το 13% του συνολικού προϋπολογισμού, γεγονός που ανταποκρίνεται στο αίτημα του Κοινοβουλίου για χρησιμοποίηση του 10% του προϋπολογισμού για τον τομέα του περιβάλλοντος.

Σύμφωνα με τη στρατηγική του Phare για το περιβάλλον, η υποστήριξη συνδέεται με τη βοήθεια στην προενταξιακή φάση για τις συνδεδεμένες χώρες. Αυτό σημαίνει κυρίως βοήθεια σε θέματα προσέγγισης, πληροφόρησης του κοινού και θέματα επενδύσεων που χρειάζονται για τη συμμόρφωση με το κοινοτικό κεκτημένο.

Το 1996 άρχισαν δύο προγράμματα που διευθύνονται από την Επιτροπή («οριζόντια»), δηλαδή, ένα μέσο για την ανάπτυξη στρατηγικών εφαρμογής για την προσέγγιση της νομοθεσίας στον τομέα του περιβάλλοντος (DISAE), το οποίο παρέχει τεχνική βοήθεια για την προσέγγιση των νομοθεσιών (που συνδέεται με την εφαρμογή) και ένα ταμείο προετοιμασίας του προγράμματος (PPF), που βοηθά τις χώρες να προετοιμάζουν προγράμματα για περιβαλλοντολογικές επενδύσεις από διεθνή χρηματοδοτικά ιδρύματα, τράπεζες και διμερείς χρηματοδότες. Ο προϋπολογισμός (τριετής) για το DISAE είναι ύψους 10 εκατ. ECU ενώ για το PPF είναι ύψους 15 εκατ. ECU.

Ποσό ύψους 6 εκατ. ECU για την πυρηνική ασφάλεια το 1996, δεσμεύεται πλήρως για βουλγαρικά προγράμματα (Kozloduy).

Μέρος της χρηματοδότησης χορηγείται όχι σε μία μόνο χώρα, αλλά σε τρεις ή περισσότερες επιλέξιμες χώρες. Η χρηματοδότηση αυτή γίνεται στο πλαίσιο του πολυεθνικού προγράμματος για τον τομέα του περιβάλλοντος. Το πρόγραμμα έλαβε 20 εκατ. ECU και 10 εκατ. ECU το 1995 και το 1996, αντίστοιχα. Ένα τμήμα παρόμοιου πολυεθνικού προγράμματος για τον ενεργειακό τομέα καλύπτει θέματα περιβάλλοντος όπως η εξοικονόμηση ενέργειας (το 1996, 2,6 εκατ. ECU). Βάσει του πολυεθνικού προγράμματος, προβλέπεται να διατεθούν 18-22 εκατ. ECU το έτος, για την περίοδο 1997-1999 στον τομέα του περιβάλλοντος.